SA egpaar tuis ná Covid-19 hulle in Rome vaskeer | Netwerk24
SA egpaar tuis ná Covid-19 hulle in Rome vaskeer
Mike en Kim Hiron is terug in Suid-Afrika.Foto: Verskaf
'n Suid-Afrikaanse egpaar wat nie twee weke gelede saam met ander landgenote uit Rome gerepatrieer kon word nie omdat die vrou se toetsing vir die koronavirus as "onbeslis" aangedui is, is uiteindelik ook terug in die land.
Mike Hiron (64) was juis dié een wat sy beste gegee het om sy landgenote te help om vanuit Rome te kon terugvlieg, maar hy het twee weke gelede besluit om eers saam met sy vrou, Kim (53), agter te bly.
Hiron het Dinsdag gesê hy en sy vrou kon Vrydagaand 'n vlug vanuit Rome na Frankfurt in Duitsland kry. Hulle was deel van 'n groep van 16 mense wat vir eers in Rome moes agterbly. Van dié 16 kon agt Vrydagaand terugvlieg, maar die oorblywende agt is of te siek om terug te vlieg of word in 'n hospitaal in Rome behandel, sê Mike.